Capitolul IV
Organizarea şi desfăşurarea transferării personalului didactic de predare aflat restrângere de activitate

Secţiunea 1 
Dispoziţii generale

Art. 36 Transferarea pentru restrângere de activitate este organizată şi coordonată la nivelul ISJ/ISMB de comisia judeţeană/a municipiului Bucureşti de mobilitate.
Art. 37 (1) La etapa de ocupare a posturilor didactice/catedrelor vacante prin transfer pentru soluționarea restrângerii de activitate, organizată în baza prevederilor art. 190 alin. (1) și (2) din Legea nr. 198/2023, cu modificările şi completările ulterioare, poate participa personalul didactic de predare prevăzut la art. 5 alin. (1)-(3), ţinând seama de prevederile art. 5 alin. (5), și personalul didactic de predare prevăzut la art. 106 sau la art.107 alin. (1), aflat în restrângere de activitate, conform prevederilor prezentei Metodologii.
(2) Transferarea personalului didactic de predare titular aflat în restrângere de activitate se poate realiza din mediul rural în cel urban numai dacă persoana respectivă se încadrează într-una dintre situaţiile prevăzute la art. 5 alin. (6).
(3) În etapa de transfer pentru soluționarea restrângerii de activitate nu se ocupă catedrele complete şi incomplete solicitate pentru întregirea normei didactice de predare, pe care nu s-au soluționat întregirile de normă didactică. Transferul pe aceste catedre se poate realiza numai în condițiile prevăzute la art. 25 alin. (7). 
(4) Cererile de restrângere de activitate se soluţionează în şedinţă de repartizare, înaintea soluţionării cererilor pentru completarea normei didactice de predare a cadrelor didactice angajate pe perioada viabilităţii postului.
(5) Transferarea pentru restrângere de activitate a personalului didactic de predare prevăzut la art. 5 alin. (1)-(3) se realizează ţinând seama de prevederile art. 165 coroborate cu prevederile art. 249 alin. (3), (5)-(28), art. 207 alin. (4) lit. a), b), i) și j), alin. (9) şi (10) din Legea                                    nr. 198/2023, cu modificările și completările ulterioare, a prevederilor art. LVIII lit. a), b), d), f) din Legea nr. 141/2025, cu modificările ulterioare,  art. 208 alin. (1)-(10) din Legea nr. 198/2023, cu modificările şi completările ulterioare, de condiţiile prevăzute în prezenta Metodologie şi de prevederile Centralizatorului. 
(6) Soluţionarea cererilor de restrângere de activitate a personalului didactic de predare se realizează după cum urmează:
a) prin transfer consimţit între unităţile de învăţământ preuniversitar pe posturi didactice/catedre constituite din disciplina/disciplinele sau specialitatea/specialitățile înscrise, după caz, în:
(i) documentul de numire/transfer/repartizare emis în urma concursului naţional sau a concursului organizat la nivelul unităţilor de învăţământ preuniversitar de stat/grupurilor de unități de învățământ preuniversitar de stat în baza căruia cadrul didactic s-a transferat/titularizat în învățământul preuniversitar de stat; 
(ii) decizia de repartizare emisă de inspectorul şcolar general al ISJ/ISMB în urma concursului naţional ori decizia de repartizare emisă de unitatea de învățământ particular și avizată de inspectorul şcolar general al ISJ/ISMB sau comunicată ISJ/ISMB, după caz, în urma  concursului în baza căruia cadrul didactic s-a transferat/titularizat în învățământul preuniversitar particular; 
(iii) dispoziția de repartizare în învățământul preuniversitar în cazul absolvenţilor liceelor pedagogice, dispoziția de repartizare guvernamentală ori dispoziţia de repartizare a unei comisii naţionale/centrale de repartizare în învățământul preuniversitar pentru cadrele didactice astfel repartizate care, ulterior repartizării, nu au mai participat la un concurs naţional sau organizat la nivelul unităţilor de învăţământ preuniversitar de stat/grupurilor de unități de învățământ preuniversitar de stat în baza căruia să se fi transferat/titularizat în învățământul preuniversitar. 
b) prin repartizarea pe posturi didactice/catedre vacante, coordonată de ISJ/ISMB, potrivit specializărilor dobândite prin studii în concordanţă cu Centralizatorul, în aceeaşi funcţie didactică sau într-o altă funcţie didactică, conform prevederilor prezentei Metodologii. 
(7) Cadrul didactic titular/debutant prevăzut la art. 24 alin. (4) şi (6), care a dobândit prin studii două sau mai multe specializări sau care este calificat pentru a preda două sau mai multe discipline, poate solicita, în etapa de soluţionare a cererilor de restrângere de activitate prin repartizarea pe posturi didactice/catedre vacante coordonată de ISJ/ISMB, ocuparea unui post didactic/unei catedre vacant(e) sau trecerea într-o altă funcţie didactică, în concordanţă cu specializările dobândite prin studii, conform Centralizatorului, în aceeaşi unitate de învăţământ sau în alte unităţi de învăţământ.
(8) Transferarea personalului didactic de predare prevăzut la art. 106 sau la art.107 alin. (1) aflat în restrângere de activitate se realizează la nivelul județului/municipiului București doar pentru ocuparea de posturi de educator în învăţământul antepreşcolar într-o altă unitate de învăţământ/altă creșă cu personalitate juridică, nearondată unei unități de învățământ, pentru care autoritățile administrației publice locale au calitatea de persoană juridică fondatoare, decât cea în care este încadrat. 
(9) În ședința de repartizare, cadrele didactice aflate în restrângere de activitate își pot constitui catedra și cu orele din propria normă didactică de predare rămase în încadrare la disciplina/disciplinele înscrise în documentul de numire/transfer/repartizare pe post/catedră. În situația în care cadrul didactic optează pentru o altă catedră vacantă, orele eliberate pot fi ocupate de alte cadre didactice participante la ședința de repartizare, cu îndeplinirea condițiilor de studii și a prevederilor prezentei Metodologii.
Art. 38 Consiliile de administraţie ale unităţilor de învăţământ stabilesc, conform art. 26, 27 şi art. 28 alin. (4), listele cadrelor didactice aflate în restrângere de activitate şi le transmit la ISJ/ISMB. Comisia judeţeană/a municipiului Bucureşti de mobilitate întocmeşte lista cadrelor didactice aflate în restrângere de activitate la nivel judeţean/nivelul municipiului Bucureşti, pe discipline, cu precizarea tuturor specializărilor dobândite prin studii şi o publică prin postare pe site-ul instituţiei, concomitent cu lista posturilor didactice/catedrelor vacante/rezervate, complete şi incomplete, prevăzută la art. 34 alin. (2) lit. b). 
Art. 39 În unităţile de învăţământ cu mai multe niveluri de învăţământ, licee tehnologice, unităţi de învăţământ având clasele  pregătitoare-XII/XIII sau V-XII/XIII, posturile didactice/catedrele vacante se publică pentru nivelul cel mai înalt corespunzător unităţii de învăţământ şi postului didactic. În mod excepţional, în unităţile de învăţământ cu mai multe niveluri de învăţământ, pentru etapa de soluţionare a restrângerilor de activitate, pot fi publicate şi catedre vacante de nivel gimnazial sau profesional. 
Art. 40 Soluţionarea restrângerilor de activitate a cadrelor didactice se realizează în şedinţa de repartizare organizată de comisia judeţeană/a municipiului Bucureşti de mobilitate, în perioada prevăzută de Calendar. Cadrul didactic care solicită soluţionarea restrângerii de activitate la unităţi de învăţământ din alte judeţe anexează la cererea de înscriere adeverinţa eliberată de ISJ/ISMB pe teritoriul căruia se află unitatea/unităţile de învăţământ la care cadrul didactic este angajat, din care să rezulte că postul/catedra ocupat(ă), în anul şcolar 2026-2027, este în restrângere de activitate, iar cererea de transfer pentru restrângere de activitate în alt judeţ a solicitantului a fost luată în evidenţă.   
Art. 41 (1) Cadrul didactic transferat în etapa de restrângere de activitate, sesiunea 2026, revine pe postul didactic/catedra avut(ă) anterior în situaţia în care, până la data începerii cursurilor anului şcolar 2026-2027, se constată că postul didactic/catedra respectiv(ă) a fost vacantat(ă) sau reînfiinţat(ă) ori s-a reînfiinţat cel puţin jumătate de normă din catedra respectivă, iar cadrul didactic respectiv nu a ocupat un alt post/o altă catedră în etapa de pretransfer, directorul/directorii unităţii/unităţilor de învăţământ având obligaţia să comunice în scris cadrului didactic decizia emisă de inspectorul şcolar general al ISJ/ISMB de revenire pe postul/catedra deţinut(ă) anterior. 
(2) Posturile didactice/catedrele eliberate în condiţiile alin. (1) se ocupă în etapele ulterioare ale mobilităţii personalului didactic de predare din învăţământul preuniversitar, conform prevederilor prezentei Metodologii.

